CELEX: 32015D0279
Language: ro
Date: 2015-02-19 00:00:00
Title: Decizia de punere în aplicare (UE) 2015/279 a Comisiei din 19 februarie 2015 de aprobare a acoperișului solar Asola pentru încărcarea bateriilor ca tehnologie inovatoare pentru reducerea emisiilor de CO 2 generate de autoturisme, în temeiul Regulamentului (CE) nr. 443/2009 al Parlamentului European și al Consiliului  Text cu relevanță pentru SEE

20.2.2015   
            
            
               RO
            
            
               Jurnalul Oficial al Uniunii Europene
            
            
               L 47/26
            
         DECIZIA DE PUNERE ÎN APLICARE (UE) 2015/279 A COMISIEI
   din 19 februarie 2015
   de aprobare a acoperișului solar Asola pentru încărcarea bateriilor ca tehnologie inovatoare pentru reducerea emisiilor de CO2 generate de autoturisme, în temeiul Regulamentului (CE) nr. 443/2009 al Parlamentului European și al Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 443/2009 al Parlamentului European și al Consiliului din 23 aprilie 2009 de stabilire a standardelor de performanță privind emisiile pentru autoturismele noi, ca parte a abordării integrate a Comunității de a reduce emisiile de CO2 generate de vehiculele ușoare (1), în special articolul 12 alineatul (4),
   întrucât:
   
               (1)
            
            
               La 12 februarie 2014, furnizorul Asola Technologies GmbH (denumit în continuare „solicitantul”) a depus o cerere pentru aprobarea acoperișului solar Asola pentru încărcarea bateriilor ca tehnologie inovatoare. S-a evaluat dacă cererea este completă, în conformitate cu articolul 4 din Regulamentul de punere în aplicare (UE) nr. 725/2011 al Comisiei (2). Comisia a constatat că anumite informații relevante lipseau din cererea inițială și i-a cerut solicitantului să o completeze. La data de 28 mai 2014, solicitantul a furnizat informațiile solicitate. Cererea a fost considerată completă, iar perioada de care dispune Comisia pentru a evalua cererea a început în ziua următoare datei primirii oficiale a informațiilor complete, respectiv în data de 29 mai 2014.
            
         
               (2)
            
            
               Cererea a fost evaluată în conformitate cu articolul 12 din Regulamentul (CE) nr. 443/2009, cu Regulamentul de punere în aplicare (UE) nr. 725/2011 și cu Orientările tehnice pentru elaborarea cererilor de aprobare a tehnologiilor inovatoare în temeiul Regulamentului (CE) nr. 443/2009 („Orientările tehnice”) (3).
            
         
               (3)
            
            
               Cererea se referă la acoperișul solar Asola pentru încărcarea bateriilor. Acoperișul solar constă într-un panou fotovoltaic (PV) care se instalează pe acoperișul vehiculului. Panoul fotovoltaic convertește energia ambientală în energie electrică, iar această energie se stochează, prin intermediul unui dispozitiv de control al voltajului, în bateria de la bord. Comisia constată că informațiile furnizate în cerere demonstrează că au fost îndeplinite condițiile și criteriile menționate la articolul 12 din Regulamentul (CE) nr. 443/2009 și la articolele 2 și 4 din Regulamentul de punere în aplicare (UE) nr. 725/2011.
            
         
               (4)
            
            
               Solicitantul a demonstrat că mai puțin de 3 % din autoturismele personale noi înmatriculate în anul de referință 2009 erau echipate cu un sistem de încărcare a bateriilor pe bază de acoperiș solar de tipul celui descris în cererea respectivă.
            
         
               (5)
            
            
               Pentru determinarea economiilor de CO2 pe care le va face posibilă această tehnologie inovatoare atunci când va fi montată pe un vehicul, este necesară stabilirea vehiculului de referință cu care ar trebui comparată eficiența vehiculului echipat cu tehnologia inovatoare, în conformitate cu articolele 5 și 8 din Regulamentul de punere în aplicare (UE) nr. 725/2011. Comisia consideră că vehiculul de referință ar trebui să fie o variantă de vehicul identică în toate aspectele cu vehiculul ecoinovator cu excepția acoperișului solar și, după caz, fără baterie suplimentară și alte dispozitive necesare în mod specific pentru conversia energiei solare în energie electrică și pentru depozitarea acesteia. Pentru o nouă versiune a vehiculului echipat cu acoperiș solar, vehiculul de referință ar trebui să fie vehiculul cu acoperișul solar deconectat și ar trebui să se ia în considerare variația masei datorată instalării acoperișului solar.
            
         
               (6)
            
            
               Solicitantul a furnizat o metodologie pentru testarea nivelului reducerilor emisiilor de CO2, care include formule bazate pe orientările tehnice privind acoperișul solar pentru încărcarea bateriilor. Comisia consideră că ar trebui, totodată, să se demonstreze măsura în care se îmbunătățește consumul total de energie al vehiculului din punct de vedere al funcției sale de transport prin comparație cu energia consumată pentru funcționarea dispozitivelor menite să crească confortul șoferului sau al pasagerilor.
            
         
               (7)
            
            
               Este, de asemenea, necesar ca la stabilirea economiilor realizate să se țină seama de capacitatea de stocare a unei baterii unice instalate la bord sau de prezența la bord a unei baterii suplimentare, al cărei rol este exclusiv de stocare a energiei electrice generate de acoperișul solar.
            
         
               (8)
            
            
               Comisia consideră că metodologia de testare va furniza rezultate ale testării verificabile, repetabile și comparabile și că această metodologie permite demonstrarea, în mod realist și cu un grad ridicat de semnificație statistică, a beneficiilor tehnologiei inovatoare în materie de reducere a emisiilor de CO2, în conformitate cu articolul 6 din Regulamentul de punere în aplicare (UE) nr. 725/2011.
            
         
               (9)
            
            
               În acest context, Comisia consideră că solicitantul a demonstrat în mod satisfăcător faptul că reducerea emisiilor obținută grație tehnologiei inovatoare este de cel puțin 1 g CO2/km.
            
         
               (10)
            
            
               Întrucât testul de omologare de tip în ceea ce privește emisiile de CO2 la care se face referire în Regulamentul (CE) nr. 715/2007 al Parlamentului European și al Consiliului (4) și în Regulamentul (CE) nr. 692/2008 al Comisiei (5) nu ia în considerare prezența unui acoperiș solar și energia suplimentară furnizată prin intermediul acestei tehnologii, Comisia apreciază că acoperișul solar Asola pentru încărcarea bateriilor nu face obiectul ciclului de testare standard. Comisia constată că raportul de verificare a fost elaborat de TÜV SÜD Auto Service GmbH., care este un organism independent și certificat, și că raportul confirmă concluziile prezentate în cerere.
            
         
               (11)
            
            
               În acest context, Comisia consideră că nu trebuie ridicate obiecții în ceea ce privește aprobarea tehnologiei inovatoare în cauză.
            
         
               (12)
            
            
               Având în vedere faptul că metodologia propusă pentru stabilirea reducerilor emisiilor de CO2 datorate acoperișului solar Asola este în toate elementele sale esențiale similară cu cea aprobată prin Decizia de punere în aplicare 2014/806/UE a Comisiei (6), Comisia consideră că este oportun, în vederea asigurării unei abordări coerente, să se prevadă ca metodologia de testare specificată în decizia respectivă să se aplice, de asemenea, în ceea ce privește acoperișul solar Asola.
            
         
               (13)
            
            
               Orice producător care dorește să beneficieze de o reducere a emisiilor sale specifice medii de CO2 pentru a-și îndeplini obiectivul specific în materie de emisii prin intermediul reducerilor de emisii de CO2 obținute prin utilizarea tehnologiei inovatoare aprobate prin prezenta decizie ar trebui, în conformitate cu articolul 11 alineatul (1) din Regulamentul de punere în aplicare (UE) nr. 725/2011, să facă trimitere la prezenta decizie în cererea sa pentru un certificat de omologare CE de tip pentru vehiculele în cauză.
            
         
               (14)
            
            
               În scopul stabilirii codului general al ecoinovației care trebuie utilizat în documentația relevantă aferentă omologării de tip în conformitate cu anexele I, VIII și IX la Directiva 2007/46/CE, ar trebui să fie precizat codul individual care urmează a fi utilizat pentru tehnologia inovatoare aprobată prin prezenta decizie de punere în aplicare.
            
         
               (15)
            
            
               Perioada de evaluare a tehnologiei inovatoare, menționată la articolul 10 alineatul (2) din Regulamentul de punere în aplicare (UE) nr. 725/2011, urmează să expire în curând. Prin urmare, este necesar ca decizia de punere în aplicare să intre în vigoare cât mai curând posibil,
            
         ADOPTĂ PREZENTA DECIZIE:
   Articolul 1
   (1)   Acoperișul solar Asola pentru încărcarea bateriilor, destinat utilizării în vehicule din categoria M1, se aprobă ca tehnologie inovatoare în sensul articolului 12 din Regulamentul (CE) nr. 443/2009.
   (2)   Reducerea emisiilor de CO2 obținută datorită utilizării acoperișului solar Asola pentru încărcarea bateriilor, menționat la alineatul (1), se determină utilizând metodologia prevăzută în anexa la Decizia de punere în aplicare 2014/806/UE.
   (3)   Codul individual al ecoinovației care trebuie precizat în documentația privind omologarea de tip ce urmează a fi utilizat pentru tehnologia inovatoare aprobată prin prezenta decizie de punere în aplicare este „11”.
   Articolul 2
   Prezenta decizie intră în vigoare în a șaptea zi de la data publicării în Jurnalul Oficial al Uniunii Europene.
   
      Adoptată la Bruxelles, 19 februarie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 140, 5.6.2009, p. 1.
   
      (2)  Regulamentul de punere în aplicare (UE) nr. 725/2011 al Comisiei din 25 iulie 2011 de stabilire a unei proceduri de aprobare și de certificare a tehnologiilor inovatoare care contribuie la reducerea emisiilor de CO2 generate de automobile, în temeiul Regulamentului (CE) nr. 443/2009 al Parlamentului European și al Consiliului (JO L 194, 26.7.2011, p. 19).
   
      (3)  http://ec.europa.eu/clima/policies/transport/vehicles/cars/docs/guidelines_en.pdf (versiunea din februarie 2013).
   
      (4)  Regulamentul (CE) nr. 715/2007 al Parlamentului European și al Consiliului din 20 iunie 2007 privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor (JO L 171, 29.6.2007, p. 1).
   
      (5)  Regulamentul (CE) nr. 692/2008 al Comisiei din 18 iulie 2008 de punere în aplicare și modificare a Regulamentului (CE) nr. 715/2007 al Parlamentului European și al Consiliului privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor (JO L 199, 28.7.2008, p. 1).
   
      (6)  Decizia de punere în aplicare 2014/806/UE a Comisiei din 18 noiembrie 2014 de aprobare a acoperișului solar Webasto pentru încărcarea bateriilor ca tehnologie inovatoare pentru reducerea emisiilor de CO2 generate de autoturisme, în temeiul Regulamentului (CE) nr. 443/2009 al Parlamentului European și al Consiliului (JO L 332, 19.11.2014, p. 34).